Katrine Veje
Katrine Veje er en dansk fodboldspiller, der spiller for den engelske klub Everton og for det danske landshold. Katrine Veje er forsvarer og har spillet 149 landskampe og scoret 9 mål for Danmark (pr. 7. august 2023). Med Danmark nåede hun semifinalen ved EM i 2013 og finalen ved EM i 2017.
Katrine Veje startede sin seniorkarriere i Vejle BK og skiftede i 2007 til Odense Boldklub. I 2011 blev hun solgt til den svenske klub LdB FC Malmö (nu: FC Rosengård), hvor hun fik stor succes og bl.a. var med til at vinde det svenske mesterskab to gange (2011 og 2013). Herefter spillede hun i Brøndby frem til 2017, hvor hun vandt The Double (dvs. både pokalturneringen og det danske mesterskab) i både 2015 og 2017. Efter succesrige ophold i Montpellier i Frankrig, Arsenal i England og FC Rosengård i Sverige blev hun i august 2022 solgt til Everton i Women's Super League i England.
Katrine Veje debuterede på A-landsholdet den 22. juli 2009 i en venskabskamp mod England. Hun har deltaget i EM-slutrunden i 2013, hvor Danmark nåede frem til semifinalen, i EM-slutrunden i 2017, hvor Danmark fik sølv, og i EM-slutrunden i 2022 (udsat fra 2021 pga. coronapandemien). Katrine Veje var endvidere en stærkt medvirkende årsag til, at landsholdet kvalificerede sig til VM 2023. Ved selve slutrunden, hvor Danmark nåede ottendedelsfinalen, spillede hun alle Danmarks fire kampe.
Katrine Veje blev af DBU kåret til årets talent i 2007.